CELEX: 32021D1357
Language: sk
Date: 2021-06-30 00:00:00
Title: Rozhodnutie Komisie (EÚ) 2021/1357 z 30. júna 2021, ktorým sa Slovinsku povoľuje predĺženie určitých období uvedených v článku 2 nariadenia Európskeho parlamentu a Rady (EÚ) 2021/267 [oznámené pod číslom C(2021) 4628] (iba anglické znenie je autentické)

16.8.2021   
               
               
                  SK
               
               
                  Úradný vestník Európskej únie
               
               
                  L 293/5
               
            
         ROZHODNUTIE KOMISIE (EÚ) 2021/1357
         z 30. júna 2021,
         ktorým sa Slovinsku povoľuje predĺženie určitých období uvedených v článku 2 nariadenia Európskeho parlamentu a Rady (EÚ) 2021/267
         
            
               [oznámené pod číslom C(2021) 4628]
            
         
         (iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/267 zo 16. februára 2021, ktorým sa stanovujú osobitné a dočasné opatrenia vzhľadom na pretrvávanie krízy spôsobenej ochorením COVID-19 týkajúce sa obnovenia alebo predĺženia platnosti niektorých osvedčení, licencií, preukazov a povolení, odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy a predĺženia niektorých období uvedených v nariadení (EÚ) 2020/698 (1), a najmä na jeho článok 2 ods. 8,
         keďže:
         
                     (1)
                  
                  
                     V článku 2 ods. 1 nariadenia (EÚ) 2021/267 sa predlžujú lehoty na ukončenie pravidelného výcviku držiteľa osvedčenia o odbornej spôsobilosti (ďalej len „OOS“), ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021. Článkom 2 ods. 3 uvedeného nariadenia sa predlžuje platnosť zodpovedajúceho harmonizovaného kódu Únie „95“.
                  
               
                     (2)
                  
                  
                     Článkom 2 ods. 5 nariadenia (EÚ) 2021/267 sa predlžuje platnosť kvalifikačných kariet vodiča uvedených v prílohe II k smernici Európskeho parlamentu a Rady 2003/59/ES (2), ktorá by inak už bola uplynula alebo by inak uplynula medzi 1. septembrom 2020 a 30. júnom 2021.
                  
               
                     (3)
                  
                  
                     Slovinsko podalo listom z 20. mája 2021 odôvodnenú žiadosť o povolenie predĺžiť určité obdobia uvedené v článku 2 nariadenia (EÚ) 2021/267. Na podporu svojej žiadosti poskytlo Slovinsko 21. mája a 7. júna 2021 dodatočné informácie.
                  
               
                     (4)
                  
                  
                     Slovinsko vo svojej odôvodnenej žiadosti žiada o povolenie predĺžiť obdobie medzi 1. septembrom 2020 a 30. júnom 2021 stanovené v článku 2 ods. 1 nariadenia (EÚ) 2021/267 o šesť mesiacov, a to na účely uvedeného ustanovenia a článku 2 ods. 3, ako aj o povolenie predĺžiť obdobie medzi 1. septembrom 2020 a 30. júnom 2021 stanovené v článku 2 ods. 5 uvedeného nariadenia o šesť mesiacov.
                  
               
                     (5)
                  
                  
                     Podľa informácií, ktoré Slovinsko poskytlo, dokončenie pravidelného výcviku a jeho certifikácia, vyznačenie harmonizovaného kódu Únie „95“ a obnova kvalifikačných kariet vodiča budú v tomto členskom štáte pravdepodobne neuskutočniteľné aj po 30. júni 2021 z dôvodu opatrení, ktoré prijalo na zabránenie alebo obmedzenie šírenia ochorenia COVID-19.
                  
               
                     (6)
                  
                  
                     Podľa Slovinska sa všetky pravidelné výcviky v tomto členskom štáte musia vykonávať za fyzickej prítomnosti príslušných vodičov. Vzhľadom na situáciu spôsobenú pandémiou COVID-19 sa však činnosti v oblasti pravidelných výcvikov museli pozastaviť alebo výrazne obmedziť, najmä vzhľadom na zavedené opatrenia týkajúce sa pravidiel obmedzenia kontaktu medzi ľuďmi.
                  
               
                     (7)
                  
                  
                     Na základe informácií, ktoré poskytlo Slovinsko, zaviedol tento členský štát 18. marca 2020 prvý stav obmedzenia pohybu, ktorý trval do 17. mája 2020, a 16. novembra 2020 druhý stav obmedzenia pohybu, ktorý trval do 14. februára 2021. Následne 1. apríla 2021 zaviedol tretí stavu obmedzenia pohybu, ktorý trval do 11. apríla 2021. Celkovo bol tento členský štát v dôsledku účinkov pandémie COVID-19 v stave uzavretia viac ako päť a pol mesiaca.
                  
               
                     (8)
                  
                  
                     Podľa Slovinska boli všetky tieto obmedzenia pohybu sprevádzané prijatím opatrení zakazujúcich bežné činnosti v oblasti pravidelného výcviku, a to z dôvodu zavedených opatrení na obmedzenie kontaktu medzi ľuďmi. Konkrétne v rámci tretieho obmedzenia pohybu, ktoré trvalo od 1. do 11. apríla 2021, nebolo vykonávanie pravidelných výcvikov vôbec povolené.
                  
               
                     (9)
                  
                  
                     Pravidelné výcviky sú povolené od mája 2021, hoci v rozsahu najviac 10 osôb v rámci jedného kurzu. Podľa Slovinska sa predpokladá, že dopravcovia budú môcť organizovať svoje činnosti tak, aby všetci vodiči mohli včas absolvovať pravidelný výcvik, až koncom roka 2021.
                  
               
                     (10)
                  
                  
                     Na základe informácií, ktoré poskytol tento členský štát, sa na výcvikových kurzoch mohol vzhľadom na uvedené obmedzenia pohybu v nedávnej minulosti zúčastniť len obmedzený počet vodičov v porovnaní s počtom vodičov, ktorých účasť by sa očakávala v rovnakom období bežného roka. Tieto obmedzenia pohybu, ako aj ďalšie opatrenia zavedené v tejto súvislosti viedli k tomu, že približne 50 % vodičov zapísaných na pravidelný výcvik predčasne ukončilo svoju účasť na nich, pričom Slovinsko takisto odhaduje, že každý mesiac v režime obmedzenia pohybu predstavoval 8 % zníženie počtu vodičov zúčastňujúcich sa pravidelného výcviku v porovnaní s bežnou situáciou.
                  
               
                     (11)
                  
                  
                     Podľa Slovinska sa ďalej v roku 2019 zúčastnilo na 920 pravidelných výcvikoch 43 884 vodičov, zatiaľ čo v roku 2020 sa len na 494 pravidelných výcvikoch zúčastnilo 19 089 vodičov. V dôsledku tohto poklesu Slovinsko očakáva, že dopyt bude vyšší než kapacita výcvikových zariadení, v ktorých sa vykonáva pravidelný výcvik. Sklz je v tomto členskom štáte v súčasnosti značný, pričom stále platné opatrenia na obmedzenie kontaktu medzi ľuďmi ho neumožňujú urýchlene odstrániť.
                  
               
                     (12)
                  
                  
                     V súlade s informáciami, ktoré poskytlo Slovinsko, majú opatrenia zavedené na obmedzenie šírenia ochorenia COVID-19 vplyv aj na obnovenie kvalifikačných kariet vodiča. Okrem uvedených ťažkostí s dokončením pravidelného výcviku, ktorý je podľa Slovinska predpokladom obnovenia kvalifikačných kariet vodiča, sa tento členský štát odvoláva aj na obmedzenie kapacity miestnych správnych orgánov zrealizovať obnovenie týchto dokumentov. Podľa tohto členského štátu je v súčasnosti v budovách správnych orgánov v Slovinsku povolená prítomnosť len časti zamestnancov a toto obmedzenie pravdepodobne zostane v platnosti aj v dohľadnej budúcnosti.
                  
               
                     (13)
                  
                  
                     Na základe informácií, ktoré poskytol tento členský štát, je pravdepodobné, že niektoré z týchto opatrení zostanú v platnosti v blízkej budúcnosti, prípadne do konca roka 2021. Hoci sa súčasná pandemická situácia v Slovinsku pomaly zlepšuje, tento členský štát má stále približne 300 nových infekcií denne, čo sa vzhľadom na veľkosť krajiny považuje za významný počet. V dôsledku problémov s dodávateľskými reťazcami je aj očkovanie pomalšie, ako sa očakávalo. Slovinsko preto očakáva, že opatrenia, ako je obmedzenie počtu osôb v interiéri, zostanú nateraz v platnosti, v dôsledku čoho bude môcť absolvovať pravidelný výcvik menej vodičov.
                  
               
                     (14)
                  
                  
                     Podľa Slovinska je dôvodom žiadania o predĺženie o maximálne povolené obdobia šiestich mesiacov skutočnosť, že ešte stále existuje značný sklz v oblasti kvalifikačných kariet vodiča, ktoré sa majú obnoviť, pričom tento sklz je približne o 50 % vyšší v porovnaní so stavom, ktorý by sa očakával za bežných okolností. Okrem toho stále nie je isté, ako dlho bude pandémia trvať a ako dlho zostanú v platnosti opatrenia na obmedzenie kontaktu medzi ľuďmi.
                  
               
                     (15)
                  
                  
                     Slovinsko požaduje len predĺženie období medzi 1. septembrom 2020 a 30. júnom 2021, a nie období 10 mesiacov stanovených v článku 2 ods. 1, 3 a 5 nariadenia (EÚ) 2021/267. Dokončenie pravidelného výcviku a jeho certifikácia, vyznačenie harmonizovaného kódu Únie „95“ a obnova kvalifikačných kariet vodiča v danom členskom štáte, ktorých platnosť by inak uplynula v novom referenčnom období, sa v dôsledku toho nepredĺži o viac ako 10 mesiacov. Požadované predĺženia preto nevedú k neprimeraným rizikám z hľadiska bezpečnosti a ochrany dopravy.
                  
               
                     (16)
                  
                  
                     Slovinsku by sa preto malo povoliť šesťmesačné predĺženie období medzi 1. septembrom 2020 a 30. júnom 2021 uvedených v článku 2 ods. 1 na účely tohto ustanovenia a článku 2 ods. 3, ako aj v článku 2 ods. 5 nariadenia (EÚ) 2021/267.
                  
               
                     (17)
                  
                  
                     Slovinsko súhlasilo s tým, aby sa toto rozhodnutie prijalo a oznámilo v anglickom jazyku,
                  
               PRIJALA TOTO ROZHODNUTIE:
         
            Článok 1
            Slovinsku sa povoľujú tieto predĺženia období uvedených v článku 2 ods. 1, 3 a 5 nariadenia (EÚ) 2021/267:
            
                        a)
                     
                     
                        predĺženie obdobia medzi 1. septembrom 2020 a 30. júnom 2021 stanoveného v článku 2 ods. 1 nariadenia (EÚ) 2021/267 o šesť mesiacov na účely článku 2 ods. 1 a 3 uvedeného nariadenia; a
                     
                  
                        b)
                     
                     
                        predĺženie obdobia medzi 1. septembrom 2020 a 30. júnom 2021 stanoveného v článku 2 ods. 5 uvedeného nariadenia o šesť mesiacov.
                     
                  
         
            Článok 2
            Toto rozhodnutie je určené Slovinskej republike.
         
         
            V Bruseli 30. júna 2021
            
               
                  Za Komisiu
               
               Adina-Ioana VĂLEAN
               
                  členka Komisie
               
            
         
         
            (1)  Ú. v. EÚ L 60, 22.2.2021, s. 1.
         
            (2)  Smernica Európskeho parlamentu a Rady 2003/59/ES z 15. júla 2003 o základnej kvalifikácii a pravidelnom výcviku vodičov určitých cestných vozidiel nákladnej a osobnej dopravy, ktorou sa mení a dopĺňa nariadenie Rady (EHS) č. 3820/85 a smernica Rady 91/439/EHS a zrušuje smernica Rady 76/914/EHS (Ú. v. EÚ L 226, 10.9.2003, s. 4).